Боян Бойчев
Старият бор

chitanka.info

Внезапно видях —

Окапали са игличките

На стария бор.

Ранен се спрях,

Залюля се наоколо всичко,

Аз погледнах нагоре.

Старите клони

Сплитаха паяжина

И ловяха ветровете.

По пътя от спомени

Огромният бор безгрижно

Рисуваше карта на световете.

Изправен насред пътя,

По средата на тротоара

Чака ме старият бор.

Като искрици разпръснати

В клоните му догарят

Милувки от слънчева горест.

По разпилени вървя

В краката ми мисли,

Няма връщане, няма.

Внезапно разбрах —

Аз съм бор обезлистен,

Насред пътя изправен.

лятото на 2005 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.